<classify> Kutokana na matokeo hayo, Simba imefikisha pointi 59 ikiendelea kushika nafasi ya tatu katika msimamo wa ligi na imeshindwa kuiengua Azam iliyo nafasi ya pili ikiwa na pointi 60, wakati Yanga inaongoza ligi ikiwa na pointi 71 na tayari imeshatwaa ubingwa.Timu zote zimecheza mechi 28. Kwa upande wa Majimaji matokeo hayo yameifanya ifikishe pointi 34 baada ya kucheza mechi 29, ikiwa na mechi moja mkononi na imepanda kutoka nafasi ya kumi hadi ya nane kati ya timu 14 zinazoshiriki ligi hiyo.Washambuliaji wa Majimaji wakiongozwa na Peter Mapunda na Marcel Boniventura aliyepata kuchezea Simba walifika mara kadhaa langoni mwa Simba, lakini walipiga michomo iliyodakwa na kipa Peter Manyika ama kushindwa kulenga lango.Kwa upande wa Simba ikicheza bila wachezaji wake wengi wa kikosi cha kwanza, Simba ilifanya mashambulizi ya kushtukiza mara kadhaa, lakini washambuliaji wake wakiongozwa na Mussa Mgosi walishindwa kutumia nafasi.Simba imekuwa na matokeo yasiyoridhisha katika michezo mitatu iliyopita, ikiambulia pointi moja dhidi ya Azam na kufungwa mechi mbili ya Mwadui na Toto Africans.Mshambuliaji nyota wa Simba mwenye mabao 19, Mganda Hamisi Kiiza, hakusafiri na timu mjini hapa, huku mshambuliaji mwingine Ibrahim Ajib ana kadi nyekundu na pia wachezaji wengine muhimu wa kikosi cha kwanza walikosekana katika mchezo huo.Hata hivyo wachezaji chipukizi, Mohammed Mussa na Said Issa ambao wanatoka kikosi cha vijana cha timu hiyo walionesha uwezo mkubwa licha ya kutofunga.Pia katika safu ya ulinzi jana Simba alikosekana beki Mganda, Juuko Murshid ambaye hakusafiri, nafasi yake alicheza chipukizi mwingine Mohammed Fakhi huku kipa akiwa Peter Manyika badala ya raia wa Ivory Coast, Vicent Angban, ambaye amecheza mechi nyingi za timu hiyo.Katika mchezo huo, mchezaji pekee kutoka nje ya Tanzania aliyechezea Simba ni kiungo, Justice Majabvi aliyeingia kipindi cha pili kuchukua nafasi ya Peter Mwalyanzi. Wachezaji wa kigeni wa Simba waligoma kusafiri kwa sababu hawajalipwa mshahara.  <topic>: michezo 